Lietuvos Respublikos Vyriausybė

NUTARIMAS

DĖL LIETUVOS RESPUBLIKOS PAŠTO ĮSTATYMO 3 IR 8 STRAIPSNIŲ PAKEITIMO IR PAPILDYMO ĮSTATYMO PROJEKTO NR. XP-2571

2008 m. vasario 20 d. Nr. 134

Vilnius

Vadovaudamasi Lietuvos Respublikos Seimo statuto (Žin., 1994, Nr. 15-249; 1999, Nr. 5-97; 2000, Nr. 86-2617; 2004, Nr. 165-6025) 138 straipsnio 1 dalimi ir atsižvelgdama į Lietuvos Respublikos Seimo valdybos 2007 m. lapkričio 16 d. sprendimą Nr. 1911, Lietuvos Respublikos Vyriausybė nutaria:

1. Nepritarti Lietuvos Respublikos pašto įstatymo 3 ir 8 straipsnių pakeitimo ir papildymo įstatymo projektui Nr. XP-2571 (toliau vadinama – Įstatymo projektas) dėl šių priežasčių:

1.1. Įstatymo projekte laikraščių ir žurnalų prenumeratos pristatymo į kaimo gyvenamąsias vietoves paslauga nėra pašto paslauga, todėl nepatenka į Lietuvos Respublikos pašto įstatymo (Žin., 1999, Nr. 36-1070; 2004, Nr. 60-2125) reguliavimo sritį. Laikraščių ir žurnalų prenumeratos pristatymas galėtų būti pripažintas pašto paslauga, jeigu, vadovaujantis Lietuvos Respublikos pašto įstatymo 2 straipsnio 14 dalimi, laikraščiai, periodiniai leidiniai būtų adresuoti ir paruošti išsiųsti (atitinkamai supakuoti).

1.2. Įstatymo projekto 2 straipsnyje tik universaliųjų pašto paslaugų teikėjas įpareigojamas teikti laikraščių ir žurnalų prenumeratos pristatymo į kaimo gyvenamąsias vietoves paslaugas, nors šias paslaugas teikia ir kitos įmonės. Įstatymo projekte pasiūlyta laikraščių ir periodinių leidinių prenumeratos pristatymo į kaimo gyvenamąsias vietoves paslauga, privaloma vienai įmonei, sudarytų sąlygas riboti konkurenciją.

1.3. Įstatymo projekte numatytas nuostolingų laikraščių ir žurnalų prenumeratos pristatymo į kaimo gyvenamąsias vietoves paslaugų teikimo nuostolių kompensavimas gali atitikti visus Europos Bendrijos steigimo sutarties (Žin., 2004, Nr. 2-2) 87 straipsnio 1 dalyje išdėstytus valstybės pagalbos kriterijus. Prieš įgyvendinant Įstatymo projekte numatytą paramos priemonę, Europos Komisijai turėtų būti pateiktas pranešimas ir gautas Europos Komisijos pritarimas minėtai priemonei, kaip tai numato Europos Bendrijos steigimo sutarties 88 straipsnio 3 dalies nuostatos.

2. Atkreipti Lietuvos Respublikos Seimo dėmesį į tai, kad Lietuvos Respublikos 2008 metų valstybės biudžeto ir savivaldybių biudžetų finansinių rodiklių patvirtinimo įstatyme (Žin., 2007, Nr. 132-5356) nenumatyta lėšų nuostoliams už laikraščių ir žurnalų prenumeratos pristatymą į kaimo gyvenamąsias vietoves padengti.

Ministras Pirmininkas	Gediminas Kirkilas

Susisiekimo ministras	Algirdas Butkevičius